พระราชกฤษฎีกาจัดตั้งเทศบาลเมืองอุทัยธานี จังหวัดอุทัยธานี

พระราชกฤษฎีกา
จัดตั้งเทศบาลเมืองอุตรดิตถ์
จังหวัดอุตรดิตถ์
พุทธศักราช
๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่
๒๐ สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ.
เจ้าพระยาพิชเยนทรโยธิน
ตราไว้
ณ วันที่ ๗ ธันวาคม พุทธศักราช ๒๔๗๘
เป็นปีที่
๒ ในรัชกาลปัจจุบัน

โดยที่เห็นสมควรจัดเขตชุมนุมชนซึ่งมีสภาพเป็นสุขาภิบาลเมืองอุตรดิตถ์
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล
พ.ศ. ๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองอุตรดิตถ์
จังหวัดอุตรดิตถ์ พุทธศักราช ๒๔๗๘

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดอุตรดิตถ์
ตามเขตที่กำหนดไว้ในมาตรา ๔ ขึ้นเป็นเมืองมีฐานะเป็นเทศบาลเมือง มีนามว่า เทศบาลเมืองอุตรดิตถ์
จังหวัดอุตรดิตถ์

มาตรา ๔  ให้กำหนดเขตเทศบาลเมืองอุตรดิตถ์
จังหวัดอุตรดิตถ์
ไว้ดังนี้ คือ
ด้านใต้ จากหลักเขตหมายเลขที่ ๑
ซึ่งตั้งอยู่ที่มุมเขตโรงสีไฟมุมตะวันตกเฉียงใต้ เลียบตามริมรั้วขึ้นไปทางเหนือ
ต่อจากรั้วเลียบตามริมคลองบางโพฝั่งตะวันออกไปทิศเหนือ ข้ามถนนอินทใจมี ไปจดหลักเขตหมายเลขที่
๒ ซึ่งตั้งอยู่ห่างจากริมฝั่งเหนือ ๘๐ เมตร
ด้านตะวันตก จากหลักเขตที่ ๒
ขนานกับถนนอินทใจมี ตรงไปทางทิศตะวันออก จดหลักเขตหมายเลขที่ ๓ ซึ่งตั้งอยู่ห่างจากถนนท่าเสาฝั่งตะวันตกเฉียงเหนือและถนนอินทใจมีฝั่งเหนือข้างละ
๘๐ เมตร
จากหลักเขตหมายเลขที่ ๓ ขนานกับถนนท่าเสาไปทางทิศเหนือ
ถึงหลักเขตหมายเลขที่ ๔ ซึ่งอยู่ห่างจากหลัก ก.ม. ๔๘๙.๐
ของทางรถไฟทางทิศใต้ ๖ เมตร
จากหลักเขตที่ ๔ หักเป็นมุมฉากของทางรถไฟตรงไปทางทิศตะวันตกเฉียงเหนือ
๒๘๐ เมตร จดหลักเขตหมายเลขที่ ๕
จากหลักเขตที่ ๕
หักเป็นมุมฉากไปทางทิศตะวันออกเฉียงเหนือ ๘๐๐ เมตร จดหลักเขตหมายเลขที่ ๖
ด้านเหนือ จากหลักเขตที่ ๖
หักเป็นมุมฉากผ่านทางรถไฟไปทิศใต้ จดหลักเขตหมายเลขที่ ๗ ตรงริมแม่น้ำน่านฟากตะวันตก
ด้านตะวันออก จากหลักเขตที่ ๗
เลียบตามริมแม่น้ำน่านฟากตะวันตกลงมาทางทิศใต้ จดหลักเขตหมายเลขที่ ๘ ซึ่งตั้งอยู่ห่างจากถนนท่าเสาฝั่งตะวันออกเฉียงใต้
๘๐ เมตร
จากหลักเขตที่ ๘
ขนานและห่างจากถนนท่าเสากับถนนบางโพ ๘๐ เมตร ลงมาทางใต้ จดหลักเขตหมายเลขที่ ๙
ซึ่งตั้งอยู่ห่างจากถนนท่าอิฐฝั่งเหนือ ๔๐ เมตร
จากหลักเขตที่ ๙ เลียบริมคลองฝั่งตะวันตกไปทางใต้ถึงปากคลองและเลียบลำแม่น้ำน่านฟากตะวันตกไปจดหลักเขตหมายเลขที่
๑๐ ซึ่งอยู่ริมแม่น้ำน่านตรงมุมรั้วโรงสีไฟมุมตะวันออกเฉียงใต้
หลักเขตหมายเลขที่
๑๐ ตรงไปทางตะวันตก เลียบริมรั้วด้านใต้ของโรงสีไฟจดหลักเขตหมายเลขที่
๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖ 
ให้โอนบรรดาทรัพย์สินตลอดจนสิทธิและหน้าที่ของสุขาภิบาลเมืองอุตรดิตถ์เป็นของเทศบาลเมืองอุตรดิตถ์
จังหวัดอุตรดิตถ์ ตามมาตรา ๖๔ แห่งพระราชบัญญัติจัดระเบียบเทศบาล พ.ศ. ๒๔๗๖

มาตรา ๗  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์ไพศาลย์
รัฐมนตรี

[เอกสารแนบท้าย]

๑. แผนผังเขตเทศบาลเมืองอุตรดิตถ์
จังหวัดอุตรดิตถ์ พุทธศักราช ๒๔๗๘

(ดูข้อมูลจากภาพกฎหมาย)

ศรินรัตน์/จัดทำ
๕
มีนาคม ๒๕๖๓

อรญา/ตรวจ
๑๙
มีนาคม ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๗๖๓/๑๐ ธันวาคม ๒๔๗๘